[{"text_idx": "#000002", "text": "Un o blant Charles a Margaret Phillips oedd Gwynfor Phillips, a\u2019i deulu yn aelodau ffyddlon yng Nghalfaria Hendy. Roedd ei dad yn gweithio yn y gwaith tin ym Mhontarddulais, a derbyniodd Gwynfor ei addysg gynradd yn yr ysgol leol, cyn symud i Ysgol Ramadeg y Bechgyn yn Llanelli. Roedd o\u2019r oed i\u2019w alw i\u2019r lluoedd arfog yn ystod yr Ail Rhyfel Byd, a bu yn y Llu Awyr rhwng 1940 \u2013 1946. gan wasanaethu yn Ceylon, yr India ac yna yn Ynysoedd y Cocos. Tra ar yr ynysoedd hyn, cyfarfu a\u0302 John Young, mab y Parchg Glasnant Young, a bu\u2019r ddau yn gyfeillion agos ar hyd y degawdau wedyn."}, {"text_idx": "#000003", "text": "Un o ddylanwadau pwysig ar Gwynfor oedd y Parchg Francis, ei weinidog pan yn blentyn ac yn ei arddegau. Bu yn ei annog i gymryd rhan mewn oedfaon yng Nghalfaria, ac ymdeimlodd Gwynfor a\u2019r awydd i bregethu ac i gynnig ei hun i\u2019r weinidogaeth. Ar o\u0302l diwedd y rhyfel, aeth yntau i Fangor yn 1946, a blwyddyn yn ddiweddarach daeth John Young i ymuno gydag ef yno. Cyfaill mynwesol arall iddo oedd y Parchg George Eleias, a bu\u2019r tri yn gefn i\u2019w gilydd ar hyd eu hoes."}, {"text_idx": "#000005", "text": "Maes eglwysig olaf Gwynfor a Barbara oedd ym Methania Ty\u0302-croes, ger Rhydaman, a threuliodd 12 mlynedd gynnes yng nghwmni\u2019r saint yno, rhwng1972 a Rhagfyr 1984, pan ymddeolodd o ofal eglwys ac yntau yn 66 oed. Yn rhyfeddol, daeth John Young i\u2019r un ardal, pan symudodd John o Dreforus i gylch Landeilo. Dychwelodd y ddau i gefnogi mam Barbara yn Llangenech ac yno bu iddynt ymddeol. Bu llawer o alw ar ei amser gan ystod eang o eglwysi, a gwahoddwyd ef i fod yn weinidog anrhydeddus ar eglwys Salem, Llangenech. Ym mlynyddoedd olaf ei fywyd, symudodd ei aelodaeth yn o\u0302l i Dy\u0302-croes, gan gynnig cefnogaeth i\u2019r eglwys yno hefyd."}, {"text_idx": "#000006", "text": "Cofir am Gwynfor fel gw\u0302r cywir ei gam a gonest ei farn. Bu\u2019n bregethwr beiblaidd gan gynnig neges o sylwedd mewn arddull a fu\u2019n nodweddiadol o\u2019i fagwraeth a\u2019i gyfnod. Bydd llawer yn tystio bod gwrando ar Gwynfor yn gweddi\u0308o yn fendith fawr, a hawdd deall dyfnder a didwylledd ei ffydd gydol oes. Gwasanaethodd fel ysgrifennydd mewn tri Cwrdd Dosbarth gwahanol ac er na fu\u2019n chwennych cyfrifoldebau eangach, bu\u2019n selog i gyfarfodydd Cymanfa ac Undeb. Roedd yn ffrind da i\u2019w gyd-weinidogion ac yn fugail gofalus o\u2019i braidd. Cofir amdano gydag anwyldeb a diolchgarwch."}]